CELEX: 32009D0829(01)
Language: bg
Date: 2009-05-04 00:00:00
Title: Решение на Бюрото от 4 май 2009 година относно Правилника на Европейския парламент за езиковите и компютърни курсове за членовете на ЕП

29.8.2009   
            
            
               BG
            
            
               Официален вестник на Европейския съюз
            
            
               C 204/5
            
         
      РЕШЕНИЕ НА БЮРОТО
   
   от 4 май 2009 година
   относно Правилника на Европейския парламент за езиковите и компютърни курсове за членовете на ЕП
   2009/C 204/03
   БЮРОТО НА ЕВРОПЕЙСКИЯ ПАРЛАМЕНТ,
   като взе предвид Устава на членовете на Европейския парламент (1) и по-специално членове 20 и 22 от него,
   като взе предвид мерките по прилагане на Устава на членовете на Европейския парламент (оттук нататък наричани „МП“) (2) и по-специално членове 44 и 74 от тях,
   като взе предвид член 8 и член 22, параграф 2 от Правилника за дейността на ЕП,
   като има предвид, че валидността на разпоредбите на Правилника за изплащане на разноски и надбавки на членовете на Европейския парламент (3), и по-специално на членове от 22 нататък, отнасящи се до езиковите и компютърни курсове за членовете на ЕП, изтича в деня на влизане в сила на Устава на членовете на Европейския парламент и, следователно, е целесъобразно да се приеме нов правилник в тази област,
   РЕШИ:
   РАЗДЕЛ 1
   
      ОБЩИ РАЗПОРЕДБИ
   
   Член 1
   Принципи и определения
   1.   В съответствие с разпоредбите на член 44, параграф 1 от МП, членовете на ЕП могат да посещават езикови и компютърни курсове, организирани от Европейския парламент или от утвърдено заведение, при условията, определени в настоящия правилник. Членовете на ЕП имат право на възстановяване на действително направените разноски за посещаване на езикови и компютърни курсове при спазване на ограниченията и условията, изброени по-долу.
   2.   „Утвърдено заведение“ означава школа, институт или самоосигуряващ се преподавател/обучаващ, притежаващ необходимата квалификация съгласно приложимото национално законодателство за провежданите курсове за преподаване на езика или софтуерното приложение, в съответствие с избраните от члена на ЕП параметри на обучение.
   Член 2
   Възстановяване на разноските за обучение
   1.   Размерът на възстановената сума на такси за обучение, включително възможните разходи за записване, не може да надвишава 5 000 EUR годишно за езикови курсове и 1 500 EUR годишно за компютърни курсове. В тези граници могат да се възстановяват суми до 500 EUR за дистанционно обучение или за материали за самообучение.
   2.   В година, в която се провеждат избори, или при приключване на мандата на член на ЕП в хода на финансовата година, максималният размер на сумата се разпределя пропорционално между члена на ЕП, чийто мандат изтича, и новоизбрания член на ЕП. Надвзетите суми подлежат на възстановяване или връщане.
   Член 3
   Условия за възстановяване
   Възстановяването на разноските за обучение, с изключение на пътни разноски на преподавателя или комисионни, се извършва по писмено заявление от члена на ЕП, придружено от следните оправдателни документи:
   
               1.
            
            
               фактура за таксите за обучение, съставена в надлежна форма и надлежно платена в пълен размер, и съдържаща:
               
                           а)
                        
                        
                           име на члена на ЕП;
                        
                     
                           б)
                        
                        
                           наименование, адрес и правно положение на утвърденото заведение;
                        
                     
                           в)
                        
                        
                           цената на курса, с поотделно фигуриращи такси за обучение и каквито и да е други такси;
                        
                     
                           г)
                        
                        
                           номер на регистрация по ДДС или, ако заведението е освободено от задължение за регистрация по ДДС или от плащане на ДДС, мотивът за това освобождаване;
                        
                     
                           д)
                        
                        
                           и, ако приложимото законодателство предвижда това, номер, под който утвърденото заведение е вписано в търговския или в съответен на него регистър.
                        
                     
         
               2.
            
            
               удостоверение за редовно посещаване, издадено и надлежно заверено от утвърденото заведение, където се посочват името на члена на ЕП, хорариумът на учебните часове, посетени от члена на ЕП, както и датите и часовете.
            
         
               3.
            
            
               оправдателен документ, удостоверяващ, че заведението е утвърдено да провежда курсове по смисъла на член 1, параграф 2.
            
         РАЗДЕЛ 2
   
      ЕЗИКОВИ КУРСОВЕ
   
   Член 4
   Езикови курсове, организирани от Европейския парламент
   Членовете на ЕП могат да посещават в помещенията на Европейския парламент в Брюксел и в Страсбург, при цена 40 евро на час и в предела на посочената в член 2 сума, един или повече езикови курсове при осигурените от Европейския парламент преподаватели и съобразно техния работен график, по петте най-търсени работни езика (английски, френски, немски, италиански и испански).
   Член 5
   Други курсове по официалните езици
   1.   Членовете на ЕП могат да посещават курсове по официалните езици, посочени в член 138 от Правилника за дейността на Европейския парламент, езиците, на които са съставени автентичните редакции на договорите, както и официалните езици на официално признатите страни-кандидатки за членство в ЕС.
   2.   За тези курсове членовете на ЕП имат право на възстановяване на разноските за обучение в предела на сумата, посочена в член 2, и съгласно реда и условията на член 3.
   3.   Членовете на ЕП имат също право на възстановяване на пътните и дневни разноски в превишение на сумата, посочена в член 2, за курсове, посещавани в школа или институт, при условие че:
   
               а)
            
            
               школата или институтът се намира на европейска територия (извън обичайните места на работа на Парламента и регионите с географско положение извън европейския континент) и
            
         
               б)
            
            
               курсовете се посещават в държава-членка, различна от държавата, в която е избран членът на ЕП, или в официално призната страна-кандидатка за членство в ЕС, и
            
         
               в)
            
            
               изучаваният език е официален в тази държава-членка или страна-кандидатка, и
            
         
               г)
            
            
               курсовете включват поне двадесет учебни часа на учебна сесия с най-малко 4 урока по 60 минути или 5 урока по 45 до 50 минути дневно. Учебната сесия трябва да се състои от последователни дни, които могат да се прекъсват за най-много два официални празнични дни (без събота и неделя), когато учебното заведение е затворено.
            
         4.   Пътните разноски се възстановяват на основание членове 13, 15 и, mutatis mutandis, 17 от МП за най-много две двупосочни пътувания годишно. Възстановяват се пътните разноски и за пътуванията с такси на разстояние най-много 40 км при пристигане или отпътуване от мястото, където се провежда курсът, при представяне на оправдателни документи, в които е посочено изминатото разстояние;
   5.   Дневните разноски се възстановяват в размер на половината от основната ставка на надбавката за престой, определена в член 24, параграф 2 от МП, и за не повече от 20 дни годишно, ако членът на ЕП докаже действителна необходимост от направените квартирни разноски. За тази цел членът на ЕП трябва да представи надлежно платена фактура за настаняване.
   6.   В година, в която се провеждат избори, броят на двупосочните пътувания и броят на дните за надбавки се разпределят пропорционално между члена на ЕП, чийто мандат изтича, и новоизбрания член на ЕП.
   7.   Оправдателните документи за пътни и дневни разноски трябва да се представят заедно с тези за разноските за обучение.
   Член 6
   Курсове по други езици
   Членовете на ЕП могат да посещават курсове и по други езици, освен посочените в член 5, параграф 1, при условие че това обучение има пряка връзка с официалната им парламентарна дейност и е предварително разрешено от квестора, отговарящ за професионалното обучение. За тези курсове членовете на ЕП имат право на възстановяване само на разноските за обучение в предела на сумата, посочена в член 2, и съгласно реда и условията на член 3.
   РАЗДЕЛ 3
   
      КОМПЮТЪРНИ КУРСОВЕ
   
   Член 7
   Курсове, организирани от Парламента
   Членовете на ЕП могат да посещават компютърни курсове, организирани от Парламента, за софтуерните приложения, предоставени на разположение на членовете на ЕП.
   На членовете на ЕП не се възстановяват суми за посещаването на тези курсове.
   Член 8
   Други компютърни курсове
   Членовете на ЕП могат да посещават извън Парламента курсове за софтуерните приложения, използвани при изпълнението на техните функции.
   За тези курсове членовете на ЕП имат право на възстановяване само на разноските за обучение в предела на сумата, посочена в член 2, съгласно реда и условията на член 3, и само при представяне на изчерпателна документация за програмата на посещаваните курсове.
   РАЗДЕЛ 4
   
      ДИСТАНЦИОННО ОБУЧЕНИЕ И САМООБУЧЕНИЕ
   
   Член 9
   Определение
   Членовете на ЕП могат да участват в езикови или компютърни курсове за дистанционно обучение, включително и курсове по интернет, или да закупуват материали за езиково или компютърно самообучение.
   Член 10
   Условия за възстановяване
   1.   За тези обучения членовете на ЕП имат право, в предела на сумите по член 2, на възстановяване на таксата за дистанционно обучение и/или цената на закупените материали за самообучение, с изключение на разходите за интернет връзка или компютърна комуникация.
   2.   Възстановяването се извършва по реда и условията на член 3, и при представяне на:
   
               а)
            
            
               изчерпателна документация за избраната програма за дистанционно обучение или описание на закупените материали за самообучение;
            
         
               б)
            
            
               и за курсовете, провеждани дистанционно и/или по интернет, удостоверение за редовно участие, издадено и надлежно заверено от утвърденото заведение, където се посочват името на члена на ЕП, хорариумът на занятията, в които е участвал членът на ЕП, както и датите и часовете.
            
         РАЗДЕЛ 5
   
      ЗАКЛЮЧИТЕЛНА РАЗПОРЕДБА
   
   Член 11
   Влизане в сила
   Настоящият правилник влиза в сила след публикуване в Официален вестник, едновременно с Устава на членовете на ЕП.
   
      (1)  Решение 2005/684/ЕО, Евратом на Европейския парламент от 28 септември 2005 година за приемане на Устав на членовете на Европейския парламент (ОВ L 262, от 7.10.2005 г., стр. 1).
   
      (2)  Одобрени от Бюрото на ЕП на 19 май 2008 г. и на 9 юни 2008 г. (PE 388.087/BUR/GT/REV 13).
   
      (3)  Doc. PE 113/166/BUR/rév. XXV/01-2209.